***3mená 4písmená*** je štúdiový album bratislavskej hip-hopovej skupiny L.U.Z.A. vydaný pod vydavateľstvom Hip-Hop.sk/EMI. Album vyšiel 5. februára 2007  O hudobné produkcie väčšiny skladieb sa postaral Hajtkovič, dve produkcie urobil Čistychov. Ako hostia na albume sa predstavili Tina, Mišo Biely, Miky Mora, Moloch Vlavo, Ego, Drvivá Menšina, Igor Kmeťo ml. Rytmus a herec Peter Batthyány. Album bol pokrstený 24. marca 2007 v bratislavskom klube Dopler.

Z albumu sa predalo viac ako 3 500 kusov, bol ocenený zlatou platňou a tiež získal Aurela za najlepší album v kategórii hip-hop za rok 2007.

Pozadie vzniku a nahrávanie
---------------------------

Odkedy sa objavili v médiách prvé informácie o debutovom albume L.U.Z.A. album patril medzi najočakávanejšie hip-hopové albumy roka, či už kvôli tomu, že L.U.Z.A. (spolu s Drvivou Menšinou boli autormi albumu *Reč naša*, ktorý je považovaný za jeden z klasických albumov v slovenskom hip-hope, no aj vďaka predchádzajúcim sólovým projektom rappera Čistychova. Členovia skupiny podpísali 23. augusta 2006 zmluvu s Hip-Hop.sk a deň na to sa objavila na stránke vydavateľstva informácia o pripravovanom, vtedy ešte nepomenovanom albume. Predpokladaný dátum bol február 2007, ktorý aj bol dodržaný, v januári sa na internete objavil zoznam skladieb, obal, informácie o hosťoch a 5. februára album oficiálne vyšiel pod Hip-Hop.sk/EMI. Názov albumu *3mená 4písmená* odkazuje na počet členov skupiny a písmen v názve skupiny, no aj na rovnomennú skladbu "3mená 4písmená" z albumu *Reč naša*. 

Všetky skladby nahrával, mastroval a mixoval DJ Jazzy v Creative music house (okrem skladby "Večer s Lúzou", ktorá bola nahratá v štúdiu Piča a o master sa postaral Peťo Ray). Ako hostia v skladbách sa predstavila speváci Tina, Mišo Biely a Igor Kmeťo ml. rapperi Miky Mora, Moloch Vlavo, Ego, Rytmus a Drvivá Menšina. Herec Peter Batthyáni nahovoril skity "Slovo k tomu I.-V.".

O všetky hudobné produkcie sa postaral Hajtkovič, okrem dvoch, ktoré urobil Čistychov. Inštrumentálne sa na skladbách podieľali aj Marián Čekovský (klávír), Peťo Ray (synťák), Matúš Kľúčik (basa), Marek Šurin (perkusie) a Igor Kmeťo ml. (gitara).

Kompozícia
----------

### Hudobná štruktúra

Po hudobnej stránke má album viacmenej ucelený zvuk v porovnaní s albumom *Reč naša*, ktorý obsahoval hlavne samplované skladby, na *3mená 4písmená* prevažujú hrané skladby, synťáky a rôzne ďalšie nástroje. Žánrovo sa Hajtkovičove podklady nesú aj v trende vtedajšieho moderného hip-hopu, kde v skladbe "Kto do teba kameň" počuť vplyv crunku a producentov ako Lil Jon. V skladbe "Ťažko budem iný" zase počuť reggaeton, ktorý si neskôr L.U.Z.A. zopakovala aj na skladbe "Poď žiť s nami" a na sólových projektoch Čistychova. Album obsahuje aj samplované skladby ("Nebolo to náhodou"), tiež temné produkcie ako je "Petržalka". Čistychov na albume spravil dve produkcie, jednu, cez ktorú počuť rýchlejší rap ("Sám sebou") a "Ja mám hudbu" s klavírom od Mariána Čekovského a vokálmi od Tiny, kde počuť podobnú štruktúru bicí, ako na jeho predošlom projekte *International collabo*.

### Lyrika a prejav

Témy na albume sú rôznorodé, zahrňujú lásku a postoj k hudbe ("Ja mám hudbu, "Hudba z ulice"), skladby s párty atmosférou ("Večer s Lúzou", "Lov"), témy o životných momentoch, vzťahoch v skupine a ceste k albumu ("Nebolo to náhodou") alebo nevere ("Ťažko budem iný"). Proti policajná skladba "Na každého iný meter" odkazuje v texte na staršiu skladbu "Lúza vs. polícia". Na albume sa nachádza aj zopár negatívnych narážok na iných hip-hopových interpretov, keď Miky Mora v skladbe "Petržalka" priamo hovorí v pár veršoch o Oteckovi z H16 a Rytmus nepriamo o Mojej Reči prostredníctvom narážky na anglické výrazy. Čistychov spomenul v skladbe "Lov" skladbu "Poď somnou von" od H16, kde povedal, že je pre deti. V marci 2007 sa v rozhovore vyjadril, že z jeho strany nešlo o žiadny diss, len vyjadril svoj názor.

Single a videoklipy
-------------------

Prvý videoklip bol urobený k skladbe "Večer s Lúzou" s hosťujúcim Mišom Bielym. Klip bol dokončený koncom roka 2006 a začiatkom roka 2007 sa dostal do médii. Vo videoklipe sa objavil aj rapper Sketa a o klip sa postarali ľudia z Imagine Vision. Skladba sa objavila aj na výberovke *Nejbr Hip Hop mix vol. 2*, na albume *3mená 4písmená* sa objavila v predĺženej verzii. Skladba sa najvyššie umiestnila na 33. mieste v rebríčku najhranejších domácich skladieb v slovenských rádiách a na 100. mieste najhranejších skladieb celkovo.

Druhý videoklip bol urobený k skladbám "Sám sebou/Kto do teba kameň" ako dvojklip. Režíroval ho Branislav Vincze a o kameru sa postaral Michal Hlucháň. Premiéru mal v januári 2008 a bol nasadený aj do hudobnej televízie MusicBox. V novembri sa na internet dostala aj "psia verzia" videoklipu k skladbe "Kto do teba kameň".

Prijatie
--------

### Predaj

Album získal po mesiaci predaja zlatú platňu za viac ako 3 000 predaných kópii a po roku sa dokopy predalo okolo 3 500 kópii. Najvyššou zaznamenanou pozíciou v rebríčku najpredávanejších slovenských albumov bola 18. priečka v 11. týždni 2007.

### Ocenenia

Album získal ocenenie Aurela za najlepší album v kategórii hip-hop za rok 2007.

Zoznam skladieb
---------------

| # | Názov | Producent | Hosť | Dĺžka | Poznámky |
| --- | --- | --- | --- | --- | --- |
| 1 | "Intro" | Hajtkovič |  | 1:40 |  |
| 2 | "Slovo k tomu I." |  |  | 0:32 | hlas: Peter Batthyáni |
| 3 | "Ja mám hudbu" | Čistychov | Tina | 4:22 | klavír: Marián Čekovský |
| 4 | "Večer s Lúzou" (album verzia) | Hajtkovič | Mišo Biely | 4:56 | synťák: Peťo Ray; basa: Matúš Kľúčik |
| 5 | "Kto do teba kameň" | Hajtkovič | Miky Mora | 4:03 |  |
| 6 | "Nebolo to náhodou" | Hajtkovič |  | 4:28 | skladba obsahuje prvky zo skladby "Nebolo to náhodou" od B. Littmannovej |
| 7 | "Slovo k tomu II." |  |  | 0:35 | hlas: Peter Batthyáni |
| 8 | "Aby si niečo..." | Hajtkovič |  | 3:25 |  |
| 9 | "Sám sebou" | Čistychov |  | 4:05 |  |
| 10 | "Petržalka" | Hajtkovič | Druhá Strana | 4:05 |  |
| 11 | "Lov" | Hajtkovič | Ego | 5:06 | perkusie: Marek Šurin |
| 12 | "Idú po mne" | Hajtkovič | Drvivá Menšina | 5:09 |  |
| 13 | "Slovo k tomu III." |  |  | 0:46 | hlas: Peter Batthyáni |
| 14 | "Hudba z ulice" | Hajtkovič | Rytmus | 4:34 |  |
| 15 | "Slovo k tomu IV." |  |  | 0:14 | hlas: Peter Batthyáni |
| 16 | "Na každého iný meter" | Hajtkovič |  | 3:37 |  |
| 17 | "Ťažko budem iný" | Hajtkovič | Igor Kmeťo ml. | 4:30 | gitara: Igor Kmeťo ml. |
| 18 | "Slovo k tomu V." |  |  | 0:12 | hlas: Peter Batthyáni |
| 19 | "Outro" | Hajtkovič |  | 1:17 |  |
|

Výroba albumu
-------------

* Daniel "Čistychov" Chládek - rap, hudobná produkcia, aranž
* Robert "Hajtkovič" Dobiáš - hudobná produkcia, aranž
* Slipo - rap
* DJ Jazzy - nahrávanie, mixáž, mastering
* Martina "Tina" Csillagová - vokály
* Marián Čekovský - klavír
* Peter Batthyáni - hlas
* Denis "Moloch Vlavo" Domaracký - rap
* Michal "Ego" Straka - rap
* Roman "DNA" Szabo - rap
* Michal "Šegy 100" Šemšej - rap
* Martin "Bacil" Ivanič - rap
* Patrik "Rytmus" Vrbovský - rap
* Igor Kmeťo ml. - spev, gitara
* Peťo Ray - synťák
* Matúš Kľúčik - basa
* Marek Šurin - perkusie, mix inštrumentálov, mix a master
* Mišo Biely - spev
* Miky Mora - rap
* Šimon - fotografie
* M. Šišma - dizajn obalu

Rebríčky a certifikácie
-----------------------

### Umiestnenie v rebríčkoch

| Rebríček | Najvyššiapozícia |
| --- | --- |
| SK Top 50 albumy | 18 |

### Certifikácie

| Krajina | Ocenenie |
| --- | --- |
| Slovensko | Zlaté |

Referencie
----------

1. ↑   *L.U.Z.A. - 3mená 4písmená info/biografia* [online]. hip-hop.sk. Dostupné online.
2. ↑   *L.U.Z.A. pokrstí album 3mená 4písmená 24. marca* [online]. kultura.sme.sk. Dostupné online.
3. ↑   *Aurel 2007 je odovzdaný! Odniesla si ho L.U.Z.A.* [online]. 90bpm.sk, [cit. 2012-07-14]. Dostupné online. Archivované 2013-05-26 z originálu.
4. ↑   *Čakáš roky na album od Lúzy?* [online]. hip-hop.sk, [cit. 2012-07-14]. Dostupné online. Archivované 2013-05-11 z originálu.
5. ↑   *L.U.Z.A. "3mená 4písmená" vo výrobe, poznáme tracklist, cover a dátum vydania!* [online]. hip-hop.sk, [cit. 2012-07-14]. Dostupné online. Archivované 2012-06-24 z originálu.
6. ↑   *L.U.Z.A. na rozhovore: "...cibrili sa štýly, skladalo sa lego..."* [online]. hip-hop.sk, [cit. 2012-07-14]. Dostupné online. Archivované 2013-04-29 z originálu.
7. ↑   *Lúza má hotový videoklip k singlu "Večer s Lúzou"* [online]. hip-hop.sk, [cit. 2011-01-03]. Dostupné online. Archivované 2010-11-24 z originálu.
8. ↑
9. ↑   *L.U.Z.A. už čoskoro s novým klipom, kontroluj podrobnosti a prvé zábery* [online]. hip-hop.sk, [cit. 2011-01-03]. Dostupné online. Archivované 2010-12-18 z originálu.
10. ↑   *L.U.Z.A. s klipom "Sám sebou / Kto do teba kameň" konečne na MusicBoxe!* [online]. hip-hop.sk, [cit. 2012-07-14]. Dostupné online. Archivované 2011-11-05 z originálu.
11. ↑   *Pozeraj psiu verziu klipu L.U.Z.A. "Kto do teba kameň"!* [online]. hip-hop.sk, [cit. 2012-07-14]. Dostupné online. Archivované 2011-11-05 z originálu.
12. ↑   *"3mená 4písmená" majú zlato* [online]. hip-hop.sk, [cit. 2011-01-03]. Dostupné online. Archivované 2013-06-06 z originálu.
13. ↑   *Čistychov: "Naučte sa hodnotiť rozdiely zlá hudba a dobrá hudba!"* [online]. hip-hop.sk, [cit. 2011-01-06]. Dostupné online. Archivované 2011-11-05 z originálu.
14. ↑   *Ceny Aurel 2007 sú rozdané, v žánrovej kategórii hip hop uspela L.U.Z.A.* [online]. 90bpm.sk. Dostupné online.
15. ↑